## Camarero presenta la nova Llei del voluntariat valencià que reconeix formalment les persones voluntàries i impulsa la seua acreditació professional

*** La nova norma naix del consens amb el sector i adapta la legislació vigent a les noves realitats socials, digitals i comunitàries
* El text impulsa mesures innovadores com l’acció solidària puntual i la promoció del voluntariat corporatiu i educatiu**

La vicepresidenta primera i consellera de Servicis Socials, Igualtat i Vivenda, Susana Camarero, ha presentat en les Corts la nova Llei del voluntariat de la Comunitat Valenciana, una norma que reconeix per primera vegada i de manera oficial les persones voluntàries a través d’una targeta acreditativa, i que permetrà també incorporar les seues competències al seu currículum professional.

Esta llei actualitza el marc legal vigent —la Llei 4/2001— i l’adapta als nous contextos socials, tecnològics i comunitaris, enfortix el paper de les persones voluntàries com a agents clau en la cohesió social i amplia el reconeixement que mereixen.

A més, amplia l’espectre de l’acció voluntària amb modalitats com el voluntariat digital, europeu, corporatiu o de consum, i introduïx la figura de l’“acció solidària” com a pas previ al compromís estable.

Durant la seua intervenció en les Corts Valencianes, Susana Camarero ha indicat que “esta llei és el reflex d’una societat compromesa i solidària, reconeix i enfortix l’acció voluntària, no solament des de l’agraïment institucional, sinó amb ferramentes concretes que impulsen la seua professionalització i el seu valor en la construcció d’una societat millor”.

En este sentit, ha recordat que, “en la Comunitat Valenciana, hem comprovat de primera mà com d’imprescindibles, valentes i necessàries que són les persones voluntàries, com ens han demostrat durant la pandèmia del covid, l’acollida de refugiats ucraïnesos i, sobretot, la seua labor històrica durant la riuada d’octubre de 2024”.

“Gràcies a esta llei, el voluntariat valencià tindrà més seguretat jurídica, reconeixement i suport, perquè els qui han estat ací quan més els hem necessitats, mereixen que els donem molt més que les gràcies”, ha afegit la consellera.

Així, Camarero ha destacat que la Llei de voluntariat va ser un compromís legislatiu de la Conselleria, i s’ha elaborat després d’un procés de participació obert i plural en el qual s’han celebrat set reunions amb la Plataforma del Voluntariat, una jornada amb més de 200 assistents i tres trobades provincials a València, Castelló i Alacant, amb més de 120 entitats participants.

**Novetats**

Entre les seues mesures més destacades, la nova norma crea la figura de l’acció solidària com a compromís puntual solidari i diferenciant-ho de l’acció voluntària, com a pas previ a esta. D’esta manera, es realça l’acció voluntària i les entitats de voluntariat com a entitats canalitzadores del voluntariat format i garant de drets.

Per primera vegada, es reconeix i s’acredita formalment les persones voluntàries, es crea la targeta de la persona voluntària, que atorgarà beneficis i fomentarà la implicació en accions voluntàries.

També s’establixen mesures perquè els coneixements i habilitats adquirits en el voluntariat es puguen acreditar i incorporar al currículum professional.

S’actualitzen els àmbits de voluntariat, incorporant el voluntariat corporatiu, el digital, el virtual o en línia, l’europeu, l’internacional, de consum… entre altres.

Entre les novetats previstes, s’introduïx la possibilitat de col·laboració de menors des de 12 anys en accions voluntàries que disposen de la pertinent autorització. Igualment, es definixen amb més precisió les entitats de voluntariat que podran inscriure’s en el Registre de voluntariat, i s’establix la necessitat que les entitats tinguen  un registre intern en el qual incloguen totes les persones voluntàries de l’entitat.

Finalment, s’amplia l’activitat de foment i promoció del voluntariat a diverses institucions públiques i privades, concretament les administracions públiques valencianes, les universitats i les empreses, així com la promoció del voluntariat en els continguts educatius, i també s’inclouen mesures per a la promoció del voluntariat en el món corporatiu i en el sector privat.

Fecha: 09/04/2025